Bu gün düz qamətlə yaşayan, hərəkət edən, idarə olunan və dünya dövlətlərinin boy sırasında özünə hörmətlə yanaşan bir Türkiyə ola bilməz, Avropanın istəyi budur. Türkiyə əriməlidir, mayeyə dönməlidir. Avropa dövlətlərinin əyri qablarının tutumunu almalıdır. Amma bu gün Türkiyə düz dayanıb, möhkəm dayanıb. Əslində, Avropa Şurasının qəbul etdiyi qərar Avropa demokratiyasına qarşı olan bir qərardır. Təxminən 100 il bundan qabaq, 1913-cü ildə, – mən bunu demişəm, – bir dəfə Əhməd bəy Ağayev Balkanlardakı müsəlmanlar qırılandan sonra “Balkan vəhşiliyi və rus mətbuatı” adlı bir yazıda yazırdı: “Balkan hadisələrindən sonra bizim nəzərimizdə Avropa demokratiyasının rəngi dəyişdi. Məlum oldu ki, Avropa demokratiyası Avropa fabriklərinin İran bazarlarını dolduran üzü bəzək, içi çürük şeylərindən başqa bir şey deyilmiş”. Bu qərar Avropa demokratiyasının sifətini, mahiyyətini, iş sistemini, dövlətlərə münasibətini və qərəzli mövqeyini aydın ifadə edən bir qərardır. Bu qərar Türkiyənin tükünü də dəbərdə bilməyəcək. Dəyirman bildiyini eləyər, çax-çax baş ağrıdar. Təşəkkür edirəm.